khistorydata/jeongjo-sjw-relations huggingface dataset:
정조 6년
壬寅五月初十日寅時。上詣春塘臺。皇壇望拜禮入侍時。行都承旨嚴璹。行左承旨金尙集。行右承旨徐有大。左副承旨趙時偉。右副承旨鄭志儉。同副承旨徐鼎修。假注書趙衍德楊致鶴。記注官金健修金鳳顯。承史以次隨駕。上具翼善冠衮龍袍。乘輿出協陽門。志儉曰。臣於望拜禮儀節。有所稟定者矣。在前望拜禮時。闕字牌。奉安於虛位。蓋所以寓誠而興慕也。奉來時。至有祗迎之節。而不知自何時。廢而不行。事當修復前規。而今則闕字牌只有一面。行用於議政府望闕禮之時。以此牌互用於望拜禮。有所未安。令該曹別爲造成一牌。常時奉藏於皇壇。每當望拜禮時。自壇所奉來。以爲奉安後行禮之地。望拜禮儀注中。奉安及祗迎之節。亦爲添入。至於爐盒床卓巾袱等物。亦不宜混用政府所用。此則以皇壇所用之件。臨時移用。恐合事宜。竝此仰達矣。上曰。依爲之。出擧條駕由建陽門光政門。出明政門。入靑陽門。詣春塘臺。通禮跪請降輿。上降輿入幕次。諸臣口傳問安。少頃。上具翼善冠圓領袍。詣望拜所。就板位。北向立。引儀唱四拜禮。上行拜禮。大臣以下亦行拜禮訖。引儀唱殿下跪。上跪。引儀唱三上香。司香官進跪神位前。上香訖退出。引儀唱四拜禮。上行拜禮。大臣以下亦行拜禮訖。上曰。皇明人子孫參班人擧案捧入。志儉承命捧入。上還詣幕次。諸臣口傳問安訖。上具翼善冠衮龍袍。出幕次。通禮跪請乘輿。上乘輿。下敎曰。禮房承旨先詣明政殿。親狎儀節。預爲擧行。可也。志儉承命退出。上出靑陽門。入明政門。詣明政殿月臺。東向立。香室官員。奉香祝跪進。志儉跪受。讀木覓山北岳漢江祭文訖。跪進上前。上親押訖。獻官洪文泳沈樂洙徐龍輔。以次跪受。由正路出。上降自東階。詣祗迎所。引儀唱鞠躬。上鞠躬祗送訖。命書傳敎曰。右承旨馳詣三角山。左副承旨馳詣漢江。同副承旨馳詣木覓山。另加虔誠行祭之意。齋官處面飭以來。通禮跪請乘輿。上乘輿。由光政門建陽門。入協陽門。諸臣口傳問安訖。以次退出。
정조 6년
壬寅五月初十日酉時。上御誠正閣。右副承旨入侍時。右副承旨趙時偉。假注書趙衍德。記注官金健修金鳳顯。以次進伏訖。上曰。南壇奉審無頉乎。時偉曰。果無執頉。而享事各別申飭矣。上曰。郊外農形。果何如。時偉曰。臣仍渡漢江。直抵果川境。則所經處春麥。全無掛鎌。至於注秧。擧皆枯傷。一時甚悶矣。上曰。旱災若此。言念民事。儘不成說矣。上曰。宣傳官三員。卽爲召入。賤臣承命出。與李東善等偕入進前。上曰。爾等分往祈雨祭所。摘奸以來。東善等承命退出。上曰。騎馬三匹立之事。分付。賤臣承命出傳。命退。承史以次退出。
정조 6년
壬寅五月初十日二更一點。上御誠正閣。右副承旨與一直提學入侍時。一直提學沈念祖。右副承旨徐鼎修。假注書趙衍德。記注官金健修金鳳顯。以次進伏訖。上曰。俄聞軍士房承旨言。則江以南便同赤地。無一移秧云。民事之渴急。誠無可言矣。念祖曰。臣聞方外消息。則畿內爲尤甚云矣。上曰。海西亦然云矣。上曰。副提學。今日政差出乎。鼎修曰。臣未聞知矣。上曰。政官誰果入來乎。鼎修曰。三堂俱爲入來矣。上曰。副提學今政必爲差出。以參朝講事。分付。賤臣承命出傳。上曰。紙貢價許令出給。貢人輩必當爲好矣。念祖曰。臣則未聞矣。上曰。今日賓對。已決定矣。上曰。今番御史。請於原州。加設蔘商云。未知其爲好矣。念祖曰。關東諸邑。皆有蔘商。故爲弊自來不少矣。上曰。原州牧加結。雖曰襲謬。究其民弊。儘不成說矣。念祖曰。本邑果有此等名色矣。上曰。文備郞今旣差出。先有摘奸之聲。則勅庫負債人。庶皆備納矣。鼎修曰。至於三登。亦無所儲云。得聞此報。卽當充備矣。命書捕將問啓批答訖。上曰。捕將卽爲退去事。分付。賤臣承命出傳。上曰。摘奸宣傳官召入。賤臣承命出。與李東善偕入進前。上曰。摘奸無頉乎。東善曰。果無執頉。亦無飮酒者矣。上曰。祀所設於何處乎。東善曰。設於國師堂矣。上曰。同副承旨入侍。賤臣承命出。與李時秀偕入進伏。命書淮陽李茂業孝行草記訖。上曰。注書持開門標信。待政官宣傳官出去還閉事。分付。賤臣承命出傳。命退。承史以次退出。
정조 6년
行都承旨嚴璹藥院直。行左承旨徐有大坐直。右承旨趙時偉病。左副承旨。右副承旨徐鼎修坐。同副承旨李時秀坐直。注書趙興鎭病李祖承病。假注書趙衍德藥院直楊致鶴仕直。事變假注書李顯道仕。
정조 6년
傳于徐鼎修曰。右副承旨入侍。
정조 6년
傳于徐鼎修曰。左副承旨許遞。前望單子入之。
정조 6년
以開城留守祈雨祭設行狀啓。備忘記。畿農之漢北漢南。或以爲不無緩急之殊。蓋因向來雨澤。列邑之所得。或多或寡故耳。觀此開留狀辭。本府旱災。無異京中。禱雨之擧。已自日前設行云云。惟玆之旱。亦孔之酷矣。予方益增惕若。而誠未上格。未獲方寸之雨。第今所望。惟在營邑將事之臣。各自虔恭。克致神庥。一營一邑之得霈。足紓營邑近止之民命。十分齋誠行祀之意。申飭該守臣處。開府旣行祈雨。沁都何不爲之。留守如以難於擅行。爲咨且之端。則大非所以體予宵旰之意也。亦以此意。卽爲分付沁留處。使之待曉發行。
정조 6년
李時秀。以弘文館言啓曰。副校理尹東晩。卽爲牌招察任。何如。傳曰。允。
정조 6년
徐鼎修。以吏曹言啓曰。奉常寺正金峙默呈狀內。身病甚重。勢難察任云。依例改差。何如。傳曰。允。
정조 6년
李時秀。以備邊司言啓曰。南漢守堞軍官都試節目。依守禦廳所報。書入之意。敢啓。傳曰。知道。
정조 6년
李時秀。以義禁府言啓曰。金城前縣令宋煥九拿問處之。橫城縣監崔孝達。原州判官申韺等。先罷後拿事傳旨啓下矣。宋煥九時在京畿水原地。申韺時在任所云。依例發遣府羅將。竝拿來。崔孝達。以兼營將守令。亦在任所。發遣府書吏交代後。拿來。何如。傳曰。允。
정조 6년
李時秀。以義禁府言啓曰。前宣傳官林泰遠。拿囚之意。敢啓。傳曰。捧供以聞。
정조 6년
李時秀啓曰。今日臺諫避嫌擧條二度。不書下段。已爲啓下矣。莫重臺啓。致此漏落不察之失。臣方惶恐待罪。原擧措改付標以入。而當該注書。推考。何如。傳曰。允。入院未幾。有此做錯。何也。倘不隨事勤孜。院中小大事務之如蠶絲牛毛。無以領略。繼今以後。十分惕念。可也。
정조 6년
壬寅五月十一日巳時。上御誠正閣。右副承旨入侍時。右副承旨徐鼎修。假注書趙衍德。記注官金健修金鳳顯。以次進伏訖。上曰。朝有雨意。今則漠然。誠可悶矣。若過明日。則當有再禱之擧矣。鼎修曰。然矣。上曰。同副承旨與輪對官詣閤事。分付。仍命退。承史以次退出。
정조 6년
壬寅五月十一日午時。上御誠正閣。左承旨同副承旨輪對官同爲入侍時。行左承旨徐有大。同副承旨李時秀。假注書趙衍德。記注官金健修金鳳顯。輪對官邊德淳等。以次進伏訖。上命書傳敎曰。昨因奉審。仍令遍審畿邑麥農形止矣。聞其回奏之說。江以外五六十里之地。雖謂之無麥。爲可云云。言念民事。萬萬罔措。麥之爲穀。異於秋農各種。惟其督還之際。萬一膠守常年之例。唉彼小民。何以支吾。以麥還代捧事。纔因臺啓。行會諸道。而遲待回狀。恐致後時。京畿洪忠江原黃海等道麥農失稔尤甚處。麥還參量停退。或待秋代捧之意。自廟堂卽爲分付。擧行形止。使卽狀聞。上曰。輪對官以次進前。都摠經歷邊德淳進伏。上曰。爾是誰族乎。德淳曰。故統制使邊國翰玄孫矣。上曰。有職掌乎。德淳曰。無所掌矣。上曰。有所懷乎。德淳曰。無矣。命退。李敬大進伏。上曰。爾是誰族乎。敬大曰。與李敬一爲同宗矣。上曰。有職掌乎。敬大曰。無所掌矣。上曰。有所懷乎。敬大曰。無矣。命退。都事李長喆進伏。上曰。爾是誰族乎。長喆曰。故承旨李倚天之孫矣。上曰。何年入仕乎。長喆曰。己丑始仕。乙未以掌苑別提出六矣。上曰。有職掌乎。長喆曰。無所掌矣。上曰。有所懷乎。長喆曰。無矣。命退。鄭鍊進伏。上曰。是誰族乎。有大曰。此是故統制使鄭纘述之族矣。上曰。何年登科乎。鍊曰。登辛卯科矣。命退。成均司成蔡廷夏進伏。上曰。有所懷乎。廷夏曰。無矣。命退。司藝孫碩周進伏。上曰。爾於今番祭享。能虔誠典祀。予庸嘉尙。此後亦着意爲之。可也。有所懷乎。碩周曰。無矣。命退。金再郁進伏。上曰。何年登科乎。再郁曰。登癸酉科矣。上曰。有所懷乎。再郁曰。無矣。命退。直講李錫源進伏。上曰。有所懷乎。錫源曰。無矣。命退。金興弼進伏。上曰。有所懷乎。興弼曰。無矣。命退。鄭重祿進伏。上曰。有所懷乎。重祿曰。無矣。命退。承文判校金漢宗進伏。上曰。有所懷乎。漢宗曰。無矣。上曰。爾居何處乎。漢宗曰。居在咸興矣。命退。校檢金恒光進伏。上曰。爾居何處乎。恒光曰。居在槐山矣。上曰。有所懷乎。恒光曰。無矣。命退。博士洪進伏。上曰。爾居何處乎。曰。居在軍威矣。上曰。爾有顯祖乎。曰。故持平祜之五代孫矣。上曰。有所懷乎。曰。無矣。命退。李敬裕進伏。上曰。有所懷乎。敬裕曰。無矣。命退。假引儀李得泌進伏。上曰。有所懷乎。得泌曰。無矣。命退。奉常主簿姜鳳瑞進伏。上曰。爾居何處乎。鳳瑞曰。居在濟州矣。上曰。有所懷乎。鳳瑞曰。無矣。命退。校書校理成大中進伏。上曰。本館無參下人乎。大中曰。只有一人。而方在罷散中矣。上曰。印役今至何境乎。大中曰。連爲董役。而似難從近告成矣。命退。尙衣主簿柳得恭進伏。上曰。別無下詢矣。命退。司僕僉正李在亨進伏。上曰。有職掌乎。在亨曰。掌馬政矣。上曰。遺在幾何。在亨曰。錢文一萬兩。封不動。行用錢文七千二百六十三兩。木十七同二十疋。布二十一同一疋矣。上曰。有所懷乎。在亨曰。無矣。命退。司䆃主簿具馨遠進伏。上曰。有職掌乎。馨遠曰。掌醬色矣。上曰。遺在幾何。馨遠曰。末醬三百二十六石八斗一升。鹽一百七十六石十斗矣。上曰。有所懷乎。馨遠曰。無矣。命退。時秀曰。俄因下敎。山川諸祀壇所。壇直有無招問。禮吏。則三角山龍山江楮子島三處壇所。初無壇直之名。其外諸處。雖皆定置壇直。而率多有名無實云。莫重祀壇。無守直之人。事極未安。自今以後。令各該部。無壇直處。則以附近着實人。一體差定。有壇直處。亦爲各別申飭。修掃守直等節。使之十分惕念之意。分付京兆。何如。上曰。依爲之。出擧條命退。諸臣以次退出。
정조 6년
行都承旨嚴璹藥院直。左承旨徐有防坐。右承旨趙時偉病。左副承旨金魯淳坐。右副承旨徐鼎修內閣進。同副承旨李時秀坐。注書趙興鎭病李祖承病。假注書趙衍德藥院直楊致鶴仕直。事變假注書李顯道仕。
정조 6년
李時秀啓曰。明日常參經筵。取稟。傳曰。停。
정조 6년
李時秀啓曰。卽者副應敎徐有成。副修撰沈樂洙。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 6년
李時秀啓曰。持平金孝眞。以入直騎郞。旣在闕中。不爲肅謝。直爲出去。事甚未安。推考警責。何如。傳曰。允。
정조 6년
傳于徐有防曰。左承旨與提調入時。
정조 6년
傳于李時秀曰。坐直承旨與刑曹三堂上入侍。
정조 6년
傳于李時秀曰。黃海監司入侍。
정조 6년
備忘記。黃海監司黃昇源下直。長弓一張。長箭一部賜給。
정조 6년
以禁軍別將望筒。傳于李時秀曰。旣已敍用。前別將仍任。此望筒勿施。
정조 6년
承旨前望單子入之。徐有防金魯淳落點。
정조 6년
傳于李時秀曰。新除授承旨。待下批。牌招察任。
정조 6년
徐有防。以禮曹言啓曰。靈應不忒。甘霈旣得。報謝之擧。在禮則然。三角山木覓山漢江報謝祭。依定式待立秋後。擇日設行。何如。傳曰。立秋前報謝。旣多有例。不卜日今十五日設行。獻官以承旨閣臣塡差。
정조 6년
以何閣臣何承旨進去。取稟。傳于徐有防曰。白岳山。直提學沈念祖進去。漢江。原任直閣金宇鎭進去。木覓山。左承旨徐有防進去。諸執事另加擇差。
정조 6년
李時秀啓曰。假注書楊致鶴。身病猝重。勢難察任。改差。何如。傳曰。允。
정조 6년
楊致鶴改差。代以金就行爲假注書。
정조 6년
吏批。有政。行判書李命植進。參判鄭一祥式暇。參議未差。同副承旨李時秀進。沈念祖爲吏曹參議。宋銓爲掌令。金孝眞爲持平。姜彝正爲校理。李鎭翼爲知義禁。尹長烈爲奉常正。趙德洵爲社稷令。尹孝寬爲兵曹佐郞。金履素爲大司憲。兪彦脩爲司諫。兵批。判書鄭好仁病。參判蔡弘履入直進。參議金宇鎭替直。參知柳誼病。徐有大爲護軍。徐有元李謙煥爲司直。尹範敍爲副司果。
정조 6년
徐有防啓曰。副應敎徐有成。副修撰沈樂洙牌不進罷職傳旨。今方捧入。而玉堂上下番俱空。事甚未安。校理李顯模。副校理李昌漢。副修撰權以綱。牌招啓辭未下。修撰李頤祥金履正在外。副校理尹東晩。卽爲牌招入直。副提學沈念祖。雖帶閣職。如値空館。措辭請牌。曾有定式。一體牌招。何如。傳曰。允。李顯模等一體牌招。
정조 6년
以副應敎徐有成。副修撰沈樂洙牌不進罷職傳旨。傳于徐有防曰。只推。更爲牌招。
정조 6년
李時秀啓曰。玉堂上下番俱空。事甚未安。今日政。新除授玉堂。待下批。牌招入直。何如。傳曰。允。
정조 6년
李時秀啓曰。左承旨徐有防。纔已入侍矣。臣吏兵批政廳。兼進之意。敢啓。傳曰。知道。
정조 6년
傳于徐有防曰。玉堂牌去來。不能申飭。承旨推考。
정조 6년
李時秀啓曰。司憲府大司憲李在協。司諫院司諫權。引避退待。已至經宿。除在外外。掌令洪文泳。持平金履厚。竝卽牌招。以爲處置之地。何如。傳曰。允。
정조 6년
傳于李時秀曰。今已夜深。有難處置。引避臺諫許遞。今日政差出。
정조 6년
李時秀。以賑恤廳言啓曰。以慶尙監司趙時俊畢賑狀本草記稟處事。命下矣。八十處邑鎭四五朔賙賑守令邊將察訪。事當分等請賞。而觀此狀本。只書自備之穀物。不論監賑之優劣。且於納粟民人。亦不言某人幾石。自本廳無以憑閱覆奏。更令該道道臣。分等守令邊將察訪之勤慢。枚擧納粟民人之姓名穀數。竝與己亥設賑時納粟民人姓名石數。詳細考出。條列狀聞後。稟處。何如。傳曰。允。
정조 6년
李時秀。以禮曹言啓曰。因前正言李澤徵所懷。有令該曹行査本道。從長稟處之命矣。江陵府河南書院設始年月。程夫子畫像眞贋。各別詳査。存罷當否。一體論理粘移。以爲劃卽稟處之意。行關本道矣。卽接江原監司金熹粘關。則別定査官三守令。一一詳覈。而所謂沈尙顯者。憑藉其祖所受先正臣宋時烈記文。乃敢以渠家祠堂。假稱影堂。模揭二程子畫像。移奉朱夫子影幀。而又復私造先正位版。以其祖彦光。追配於一堂。便成院宇貌樣。且其創始在於甲午。則不但先朝禁令至嚴之後。至於朱夫子影幀。雖自館學移奉。程子畫像。渠雖曰移模舊本云。而舊本之唐紙漫漶。無可憑依。新本之衣冠制度。異於宋制。非眞伊贋。益無可疑。仍存當否。非所可論云。尙顯。以鄕曲無識之類。受德相之指揮。藉先正之記文。不有邦禁。假稱地名。肆然創建。追配其祖。有若不祧之位者。論其情狀。固已痛駭。況其模畫之際。眞僞旣露。辨覈之後。奸狀自綻。旣已現發。則其在嚴朝禁懲後弊之道。其時地方官及該道臣之不能禁斷。一任所爲。不可無責。竝令指名現告。推考警責。沈尙顯令本道考律勘處。所謂影堂。令道臣卽爲毁撤。兩程子畫像。旣知僞本。則不宜一刻仍置。亦卽洗草。先正位板。如禮埋安。而本府五峰書院。旣是孔夫子影堂。則朱子影幀之移安同奉。恐似便宜。以此一體知委道臣。使之擧行後。狀聞。何如。傳曰。允。
정조 6년
李時秀。以備邊司言啓曰。備忘記。關東御史斯速還朝之意下諭。今至幾旬。尙無消息。其間果無出道之邑乎。否則何不傳致有旨。令備局問于該道監司以聞事。命下矣。以傳敎內辭意。發關探問於江原監司金憙處矣。卽見其所報。則以爲。御史去月十六日。出道江陵府。二十一日行到襄陽府。有旨祗受後。以四月二十一日戌時。到襄陽府祗受之意。回移云矣。敢啓。傳曰。知道。
정조 6년
李時秀。以訓鍊都監言啓曰。本局把摠李潤元。身病甚重。勢難察任。改差。何如。傳曰。允。
정조 6년
李時秀。以濬川司言啓曰。本司都廳田翊顯五衛將遷轉。代以御營千摠鄭觀采差下。使之察任。何如。傳曰。允。
정조 6년
傳于李時秀曰。俄於疏放時。欲爲下敎。而未果。罪人廉鳳瑞。特從申令之義。分揀放送。此後院吏復循前習。其時則首吏及上直首吏與犯者。竝施勿限年遠配之律。以此嚴飭。
정조 6년
李時秀。以義禁府言啓曰。金城前縣令宋煥九。拿囚之意。敢啓。傳曰。允。
정조 6년
刑曹粘連啓目。廣州作挐人中。首唱及和應人具仁遠等。待用刑捧。結案正法。姜必奉等。流三千里發配。崔太奉等。參酌放送。何如。啓竝只依回啓。施行爲有矣。首唱三人外。可以刑配之類。有難遲待用刑。竝令該道。今日內分等。發配刑推。則令配所官待時擧行之意。分付爲良如敎。
정조 6년
同副承旨李時秀疏曰。伏以。臣猥以庸鹵之姿。獲與抄啓之列。兩載講製。厚被陶甄。臣才無望於作成。聖念冞勤於勸課慈父之詔迷子。嚴師之斅蒙學。其恩其德。未足爲喩。迺者夢想之外。荐辱異數。準職之特陞未幾。通政之新資忽降。隆恩殊渥。曠絶千萬。榮動搢紳。光生鄕里。如臣不肖。何以得此。戃怳隕越。感極而涕。曾未數日。又伏奉銀臺新命。義急叨謝。章皇祗肅。而生疎昏劣。觸事憒憒。夙宵惶愧。靡所容措。且臣父臣福源。方監春秋。臣之春秋兼銜。有礙公格。自在館職。屢蒙減下。當遞之義。今亦無異。伏乞聖慈。俯垂諒察。令該曹照例稟處焉。臣無任屛營祈懇之至。謹昧死以聞。省疏具悉。疏辭下該曹稟處。
정조 6년
黃海監司黃昇源疏曰。伏以。臣猥膺海臬新命。今方辭陛矣。臣之父母墳山。在長湍地。而自大路不過逶迤數十里也。松楸入望。霜露增感。玆敢冒入文字。仰慕私懇。伏乞聖玆。俯垂鑑諒。特許歷省。俾伸至情。千萬幸甚。臣無任屛營祈懇之至。謹昧死以聞。答曰。省疏具悉。卿其依所請歷省焉。
정조 6년
掌令李穦疏曰。伏以。臣遐方一微蹤耳。知識短淺。實無器使之資。衰病嶒崚。已絶仕進之念。而猥荷洪造。特蒙眷記。荐膺除命。非止一再。雖以在外例加變通。而跡涉逋慢。罪戾轉深。今春再度承諭之日。卽發趨肅之行。纔抵嶺下。旋聞恩遞。退伏田廬。方竢譴誅。不意本月初一日。伏奉聖旨。又以臣爲司憲府掌令。使之斯速乘馹上來者。臣於此益復感激隕越。措躬無地。臣雖至愚。亦具秉彝。戀德銜恩。寧有涯極。揣分思義。卽當進詣天門。以謝鴻私。而第以臣稟賦本虛。疾病素多。況今犬馬之齒。已七十一矣。自頃嶺底歸後。撼頓澌憊。轉成疸症。首尾月餘。漸見綿綴。飮藥無效。發汗不解。熱壅上焦。五內煩悶。目下光景。去鬼無日。今此恩諭臨門之夕。亦不得端拜祗受。則起身登程。非所可望。僵臥私室。冒陳微懇。蓋亦萬不獲已。而封章之際。倩人扶坐。艱辛着署。臣之罪至此。而尤萬萬難貸矣。伏乞聖慈。俯垂憐矜。亟許遞臣職名。俾得安意竢盡。不勝萬幸。嗚呼。生逢聖君。受恩隆重。其欲一瞻天表。實出於臣子之至情。而量臣病勢。實無奈何。遙望雲天。涕泗交零。惟其愛君憂國之誠。益篤於床簀委頓之際。雖欲少抒螢爝之微。仰補日月之明。而不惟積違京輦。耳目聾瞽。實緣神識迷茫。效衷無路。謹將本府所送爛紙。試令傍人替讀而伏聽之。其中四月二十三日悶旱備忘記。一札十行。丁寧懇惻。軫農愛民之意。溢於言外。噫。第五倫讀詔書而決光武之爲聖主。臣雖懵劣。莊誦睿旨。有以知殿下憂勤惕厲之盛心也。嗚呼。大哉。臣恭惟殿下。嚴恭寅畏。勵精圖治。七年于玆。是宜和氣應之。休徵畢至。而奈之何自春徂夏。亢陽爲災。四野焦乾。三農失期。麥歉大無。秋事將左。蔀屋黎首。愁歎相續。以貽我聖上九重宵旰之憂也。臣反覆思惟。莫知其故之所在。而天人一氣。本無彼此。感應之速。捷於影響。則殿下之所以側身欽承者。寧可以不用其極乎。今殿下旣有寅畏之心矣。又有懇惻之言矣。然又必有深仁厚澤之覃。及於窮民而後。寅畏之心。實有所施。懇惻之言。不爲文具。而方可以答上天仁愛之心矣。惟殿下純實其心。不懈于終始焉。臣嘗聞眞德秀之言曰。爲治之本。在於立誠。弭災之要。在於修德。伏願殿下。夙夜强勉。圖升大猷。遜志緝熙。聖敬日躋。則殿下之誠立矣。殿下之德矣。彼一時災沴。適足爲聖世之雊雉桑穀。而將與商宗周宣之績。竝美千古。豈不猗歟。盛哉。臣又拱而竢也。臣螻蟻命殘。葵藿忱切。率易進言。言不知裁。尤不勝僭越戰灼之至。謹昧死以聞。省疏具悉。近於寂寥之際。有此敷陳。另欲反諸身體察。爾其勿辭。俟少間。上來察職。
정조 6년
壬寅五月十二日辰時。上御誠正閣。黃海監司入侍時。黃海監司黃昇源。左承旨徐有大。假注書趙衍德。記注官金健修金鳳顯。以次進伏訖。上曰。同副承旨入侍。出榻敎賤臣承命出。與李時秀偕入進伏。上曰。黃海監司進前。昇源進伏。上曰。海西一道。年事民心。俱不成說矣。曾在承宣。事多淳謹。且不必孤負朝廷。故有此下批。其於治績之善與不善。專在奉公之如何。雖有切己之事。必以一刀割斷。至於濕束之間。亦以務嚴爲主。可也。如不悉心奉職。則是予之責。日昨疏批中。勉湔前愆云云。卽指嶺南時事也。益加惕念。毋負此意。且聞本道麥事。已値大歉。田米一石。價至八九兩云。其於救荒之政。善爲設始。若如前道伯僨事。則必有重勘。悉心畏約。以圖湔愆。可也。牟還停退傳敎。見之乎。昇源曰。然矣。上曰。何當赴營乎。昇源曰。十八日以爲赴任矣。命讀宣諭。別諭訖。命昇源先退。上曰。刑曹堂上來待乎。有大曰。姑未來待矣。上曰。徒流案幾何抄出云耶。時秀曰。連爲催促。而未知幾何抄出矣。命書傳敎曰。圭璧載擧。靈應不忒。未必不由於將事之臣齋心虔禱之力。故事。三日內得雨。猶有賞典。況此當日得雨乎。初次祈雨祭獻官掌令洪文泳。副司果徐龍輔。副修撰沈樂洙。各半熟馬一匹賜給。典祀官兼大祝副司果李魯春洪仁浩曺允大。監察金鯉吉鄭基煥蔡敏恭。各兒馬一匹賜給。齋祝贊謁者等諸執事問名。各不粧弓一張賜給。命書掌令李穦疏批訖。命退。諸臣以次退出。
정조 6년
壬寅五月十二日午時。上御誠正閣。左承旨與提調閣臣入侍時。藥房提調金華鎭。檢校直閣徐鼎修。左承旨徐有防。假注書趙衍德。記注官金鳳顯。別兼春秋徐龍輔。以次進伏訖。上曰。今日之雨誠幸矣。華鎭曰。一雨方霈。百穀將蘇。此莫非方寸所得矣。上曰。今雨雖未周洽。民情足可慰矣。華鎭曰。果然矣。華鎭曰。昨日湯劑進御後。聖體。若何。上曰。煎入湯劑。尙不進御。而頃以高皇帝忌辰。連日行素後。滯症尤有添劇矣。華鎭曰。其在節宣之方。不勝憂悶矣。有防曰。且當祈雨之日。輒徹宵致齋。故必有添劇之症矣。上曰。先大王雖在倦勤之年。凡諸行素之節。靡不用極。仰念聖德。予何敢跂及萬一。而尙用欽嘆矣。華鎭曰。亟加善攝。是臣區區之望矣。上曰。醫官輩術業。果何如。華鎭曰。皆一般矣。上曰。江心水連日輸來乎。華鎭曰。然矣。上曰。紙貢事。果善爲矣。華鎭曰。然矣。上曰。鄭判府事擧條。亦有可據。而惠堂之一切防塞。誠涉過矣。華鎭曰。元貢實難蠲減矣。上曰。日後雖有積儲之紙。貢價當依例上下矣。華鎭曰。然矣。命提調先退。龍輔曰。臣纔經祈雨享官。故有所仰達者矣。大小祀享。必有刻漏之進待者。所以定其時重其事之意也。祈雨祭則初無奏時官來待之規。該監之當初不爲定送者。雖曰無例。而莫重圭璧之禮。有此疎漏之節。終涉未安。此後則凡係大小享事。令禮曹知委該監。無論官與吏。從便定送。以爲審察刻漏。進告正時之地。似爲得宜。故敢此仰達矣。上曰。依爲之。出擧條命退。諸臣以次退出。
정조 6년
壬寅五月十二日申時。上御誠正閣。坐直承旨與刑曹三堂入侍時。刑曹判書徐有隣。參判金尙集。參議趙鼎鎭。左承旨徐有防。同副承旨李時秀。假注書趙衍德。記注官金健修金鳳顯。以次進伏訖。上曰。徒年中輕罪者。盡爲抄出以來乎。有隣曰。八道徒流。合爲二百八十九人。而以罪之輕重。徒年遠近。以爲抄出矣。命納抄錄單子。有隣跪進。上覽訖。命書傳敎曰。徒年疏放之請。言固好矣。旣非赦典。則有難竝置宥釋之科。案付所在罪人二百八十九名中。結城縣崔介老味。石城縣金福仁。黃澗縣李萬金。泰安郡奴得三。舒川郡羅順己。唐津縣婢占眞。洪川縣朴聖得。杆城郡李福喜。金城縣婢年伊。平康縣崔福恒。長淵縣黃啓遠朴行源。潭陽府奴奉金。龍潭縣趙增。茂朱府元一常。茂安縣李頤柱。善山府奴福得。梁山郡魯三昌等十八名。皆不過微眚之微眚。竝放送。餘皆勿論。上曰。昨見兩南狀啓。旱災一樣云。誠可悶矣。有隣曰。臣聞南來消息。則果然云矣。命書傳敎曰。昨見湖南伯狀聞。續見嶺南伯狀聞。道內雨澤稍閟。擧切雲霓之望云云。今日之雨。兩道所得多寡。果何如也。不待邑報之齊到。先以營下所見星火馳聞事。自備局卽爲行會。上曰。兩都留守處。果卽跋尾行會乎。有隣曰。曉頭已行關矣。命書傳敎曰。臺臣違牌傳旨。旣已踏下。處置不可許久延拖。政官牌招開政差出。待下批牌招。使之擧行。命有隣等先退。上曰。自明日非時急公事。則勿爲入啓。可也。有防曰。只祭享及民事邊情狀啓。可以入之乎。上曰。唯。命退。承史以次退出。
정조 6년
壬寅五月十二日酉時。上御誠正閣。左承旨與檢校直閣入侍時。檢校直閣徐鼎修。左承旨徐有防。假注書趙衍德。記注官金健修金鳳顯。以次進伏訖。上曰。玉堂牌去來知入。賤臣承命出。回奏曰。諸玉堂俱爲。牌不進。副提學沈念祖。只爲承牌云矣。以禮曹龍山江楮子島遣宰臣再次祈雨祭單子。命書傳敎曰。甘雨通宵。簷響不止。繼此霈然。方切顒企。在前祈雨得雨之後。享祀有姑停之例。再次祈雨祭。觀勢設行之意知委。又以慶尙監司趙時俊畢賑穀數磨勘狀啓。命書傳敎曰。本道昨年歉荒。挽近所無。言念民情。恫若在己。觀此畢賑之報。飢民幸不至多數捐瘠。萬萬多幸。至於邑鎭守令邊將之備穀多寡。監賑勤慢。不可無考察奬勵之政。何不一一分等陳聞乎。此狀啓下該廳。使之草記稟處。道內富民之納粟補賑。無論石數。渠輩之捐財賙飢。可見忠厚之俗習。在朝家激勸之政。豈忽褒賞。而聞獨於己亥。此一款不爲擧論云。其時該廳回啓堂上。捧現告從重推考。竝與今番納粟人論賞之意。分付該廳。今番嶺南賑政。無異通一道設賑。故有此論賞之令。竝以此意知悉。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨趙時偉坐。左副承旨金魯淳坐直。右副承旨徐鼎修坐。同副承旨李時秀坐直。注書趙興鎭藥院直李祖承仕直。事變假注書李顯道仕。
정조 6년
李時秀。以禮曹言啓曰。因安川君烓上疏。就議大臣稟處事。批下矣。依聖敎。就議于時原任大臣。則領議政臣徐命善。以爲。卽因宗臣陳章。以景慕宮受誓戒合行與否。伏承問議之命。臣素昧禮文。雖於尋常儀節。亦未能辨論。況此莫重祀典。尤何敢臆對。第議者之言曰。皇朝禮國朝禮。非宗社大祀。無誓戒。此言恐似不然。恭惟我殿下。以篤至之孝。盡精微之學。參酌隆殺。考定儀文。旣成宮園。儀視宗廟降一等。廟享之樂九成。而宮享之樂三成。廟享之肄儀。前三日行於政府。而宮享之肄儀。前一日行於享所。其用樂也肄儀也同。而所不同者。九成三成之多少。三日一日之遠近也。然則所以致謹於隆殺之節者。不在乎名物。而在乎度數之間也明矣。今此誓戒。不過整勅執事。各揚其職。則其爲禮。未必重且大於樂與肄儀。而獨以爲不可行者。果何所據乎。廟享齋七日。故行於七日之前。而宮享齋五日。今若進而行之於五日之前。則其與樂之九成三成。肄儀之三日一日。同其意也。又何疑歟。至若皇朝國朝。曾無可以旁擬於本宮祀享之禮者。則禮書中宗社外無誓戒處。亦固也。然臣膚淺之見。又非考据之言。更令儒臣博考典禮。商確稟處。是臣區區之望也。伏惟上裁云。左議政臣洪樂性。以爲。今因宗臣疏。有景慕宮誓戒事。詢議之命。臣素昧禮節。岡知攸對。竊伏念惟我殿下。聖孝出天。凡於享祀。克誠克敬。今此誓戒一事。有關整飭之節。似無不可行之義。而第觀大明集禮及五禮儀。郊祀廟祀之外。皆無誓戒之儀。則禮意精微。非臣鹵莽所敢臆對者。伏望更加博采。務歸的當。伏惟上裁云。右議政臣李福源。以爲。有國之所重者。祀也。聖人之所愼者。齋也。祀無大小。齋必祗潔。伏況景慕宮享祀。事體莫重。以聖上不匱之孝。在群下致隆之誠。夙戒齋事。允協禮意。而竊稽周禮及唐宋皇明儀文。惟祭天地廟社。有誓戒。國朝五禮儀。亦惟廟社外無誓戒之文。至若新刊宮園儀。卽我聖上斟酌情文。精義盡禮之書。尊罌之制。降登之數。粲然纖悉。而誓戒一節。亦不見載。求之歷代之制。旣如彼。考諸時王之禮。又如此。以臣昧識。不敢安議。伏惟上裁云。領中樞府事臣金尙喆。病不收議云。判中樞府事臣鄭存謙。以爲。今因宗臣疏。以景慕宮享祀時誓戒當行與否。有問議之命。如臣蒙陋蔑識。何敢與議於莫重祀典。而惟我聖上。以高明之學。篤至之孝。折衷典禮。撰成宮園儀上下編。隆遜得中。情文俱叶。品式備具。儀度纖悉。而誓戒一節之未載。以禮必稽古。遵用大明集禮五禮儀耳。今未有明的考據之禮。而有所容議。非臣謏淺之攸及。典禮至重。不敢臆對。伏惟上裁云。判中樞府事臣鄭弘淳。以爲。臣素蒙昧。莫重典禮。何敢與論。而第伏念宮園儀係是不刊之定制。從後別議。恐非守典禮重事體之道。伏惟上裁云。判中樞府事臣李徽之。以爲。今因景慕宮祭享時受誓戒事。有此下詢。而臣於禮學。本旣昧昧。且方病中昏迷。未能遡考禮書。莫重享儀。不敢率爾臆對。伏惟博詢而審處之云。諸大臣之意如此。上裁。何如。傳曰。宗臣疏語。決知其無稽。然予於禮書。素蔑識解。又如王朝典章。尤無硏究。難以己見。遽爾臆斷。不得已有遍議諸大臣之命。大抵禮與其涉汰哉之嫌。曷若寧儉之爲愈。此義較然。如執左契。宮園儀一書。卽小子泣血撰次者也。惟其斟酌損益之際。煞費許多商量。原書中宏綱細目。非敢曰盡合天理。第念天理人情。不甚相遠。以是竊自附於緣情制禮之義。妄加勘定。書旣成。予又看閱屢回。自謂于心曰。此書豪釐加減不得云爾。誠不料宗臣之有此言也。觀此獻議。大體所見。與予意別無異同。豈非所謂無容更議者耶。此草記置之。可也。
정조 6년
傳于趙時偉曰。承旨入侍。
정조 6년
行都承旨嚴璹藥院直。左承旨徐有防差祭。右承旨趙時偉坐直。左副承旨金魯淳坐直。右副承旨徐鼎修坐。同副承旨李時秀坐。注書趙興鎭藥院直李祖承仕直。事變假注書李顯道仕。
정조 6년
傳于金魯淳曰。承旨入侍。
정조 6년
行都承旨嚴璹藥院直。左承旨徐有防病。右承旨趙時偉坐直。左副承旨金魯淳坐。右副承旨徐鼎修坐。同副承旨李時秀坐直。注書趙興鎭藥院直李祖承仕直。事變假注書李顯道仕。
정조 6년
傳于李時秀曰。承旨入侍。
정조 6년
行都承旨嚴璹藥院直。左承旨徐有防坐直。右承旨趙時偉坐。左副承旨金魯淳坐。右副承旨徐鼎修坐。同副承旨李時秀坐直。注書趙興鎭藥院直李祖承仕直。事變假注書李顯道仕。
정조 6년
壬寅五月十六日申時。上御誠正閣。承旨入侍時。左承旨徐有防。記事官李祖承。兼春秋金健修金鳳顯。以次進伏訖。有防曰。江原道通川淮陽兩邑事。今方有備局回移矣。當以筵敎成送乎。上曰。以某邑例爲之之意。筵敎敎是置云云。可也。上曰。旱氣若此。年事之大無。可以推知。民情得無遑遑耶九重憂慮。夙宵未弛矣。有防曰。密雲不解。頗有雨意。數日內。若得沛然之澤。則秋登可保無慮。農人方切如渴之望矣。命退。承史以次退出。
정조 6년
以承傳色。口傳下敎曰。每値是月。但恨頑忍尙在。豈或發號施令。而儻欲遲待過齋。切恐不免後時。目今諸路。旱災孔棘。民情遑急。不可以才行報謝之擧。持疑於禱雨。且考已例。例亦不一。龍山江遣重臣。楮子島遣宰臣。不卜日今二十日。祈雨祭設行事。該房知悉。卽爲分付該曹。
정조 6년
壬寅五月十八日辰時。上御誠正閣。承旨入侍時。二直提學鄭志儉。右承旨趙時偉。記事官李祖承。兼春秋金健修金鳳顯。以次進伏訖。上曰。昨日政院繳還。是何擧措。予之情事。在廷所知。每當此月。將以何心。酬應萬機。而適値悶旱。旣係民事。不得不以口傳下敎。則職在惟允。安敢以下敎中二字。決摘求對乎。禱雨之擧。一時爲急。而爲承宣者。只事煩聒。無意頒布。徒涉屑越。有傷事面。不得已改下二字。則卽當頒布之不暇。不此之爲。又復請改。至再至三。莫之止焉。當初求對。已極怪駭。末又守閤。竟夕相持。說往說來。愈慽予心。且聞知申則立異云。左承旨幾年近密。不諒予心。胡至於此。反不如一知申乎。寔由予誠意未孚之致。何責政院之有也。時偉曰。聖敎至此。實爲惶悚。而昨日下敎中。有不敢承聞處。則爲臣子者。豈可無繳還之事。而遽然頒布乎。上曰。今日日氣太淸。雨意愈邈。三農無望。民情之惶惶。推此可知。九重之憂。當復如何。挽近以來。朝廷之上。一以諱災爲事。民間之疾苦。農家之水旱。無由得聞。誠非細憂矣。時偉曰。今二十三日前。若得數犂之雨。則可以移秧。來秋庶幾有望。而近日曉間。頗有涼意。是爲可悶矣。志儉曰。十二日之雨。雖有多寡之殊。而八道同霑云。是爲萬幸矣。上曰。是日之雨嶺南。多不過二分。田穀則似有蘇枯之望。至於水田。則何補於龜坼也。志儉曰。雖以畿內論之。田穀頗有豊懲云矣。上曰。檢校直閣入侍。賤臣承命出。與檢校直閣徐鼎修偕入進伏。上曰。檢校自本閣入來耶。鼎修曰。然矣。命志儉。讀奏御製祈雨祭文訖。上曰。此祭文。使香室官員精書後。原本卽送內閣之意。分付。賤臣承命出傳。上曰。今日坐直誰某耶。時偉曰。禮房及同副矣。上曰。同副欲爲做度耶。時偉曰。姑不爲做度矣。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨趙時偉坐直。左副承旨金魯淳坐直。右副承旨徐鼎修病。同副承旨李時秀坐。注書趙興鎭藥院直李祖承仕直。事變假注書李顯道仕。
정조 6년
行都承旨嚴璹藥院直。左承旨徐有防坐。右承旨趙時偉坐直。左副承旨金魯淳坐。右副承旨徐鼎修坐。同副承旨李時秀坐直。注書趙興鎭藥院直李祖承仕直。事變假注書李顯道仕。
정조 6년
行都承旨嚴璹齋宿。左承旨徐有防齋宿。右承旨趙時偉齋宿。左副承旨金魯淳齋宿。右副承旨徐鼎修齋宿。同副承旨李時秀齋宿。注書趙興鎭藥院直李祖承仕直。事變假注書李顯道仕。
정조 6년
徐有防啓曰。明日以祈雨祭齋戒。視事。頉稟。傳曰。知道。
정조 6년
李時秀。以禮曹言啓曰。祈雨親祭時。自上逮至諸享官。例有散致齋之規。而今此雩社壇祈雨親祭。只隔二日。散齋則勢未及擧行。自今日殿下別殿致齋。不弔喪問疾。不聽樂。有司不啓刑殺文書。惟啓享事。諸享官及近侍之官應從升者。竝自今日。宿於本司。致齋一日。於享所陪享官及諸衛之屬守衛壝門者。各於本司。淸齋一宿事。知委。何如。傳曰。允。
정조 6년
李時秀。又以禮曹言啓曰。取考續五禮儀。則凡大祭親行時。有親省牲器之文。而至於郊壇親祭。則元無擧論之例。故癸酉年北郊親行祈雨時。以不爲磨鍊之意。草記允下。不爲擧行矣。今番省牲省器之節。亦依舊例。不爲磨鍊乎。敢稟。傳曰。知道。
정조 6년
李時秀。又以禮曹言啓曰。今此雩祀壇祈雨親祭時。壇上修理等事。依前例。別遣戶曹工曹郞廳及本曹郞廳。眼同看檢。而亦令繕工監。別定監役官。急速擧行事。分付何如。傳曰。允。
정조 6년
李時秀。又以禮曹言啓曰。卽接典牲署官員所報。則今此雩祀壇祈雨親祭時犧牲看品。本署提調當爲擧行。而提調李衍祥。以其身病。不得進參云。親享時則犧牲看品提調若有故。自本曹草記變通。已有傳敎定式矣。莫重看品提調。不可不備員。令政院依例稟旨變通。何如。傳曰。允。
정조 6년
李時秀。以兵曹言啓曰。今五月二十二日。大駕詣雩祀壇。親行祈雨祭時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。以步軍六哨。馬兵二哨。禁軍二番磨鍊。而當此悶旱責躬之時。不可如數陳列。先後廂步軍各一哨。訓將只率前排略干雙前導。餘軍中軍率領。先詣享所大次。環衛以待事。分付。禁軍亦只六十名。番將率領隨駕。餘亦別將率領。先詣箚住。此外軍兵。切勿等待。軍亦民也。爲民而勞軍。可乎。令各該營大將。依此知悉。留陳則御將率內外營入直軍結陣。出番軍兵。亦勿待令之意。一體分付。
정조 6년
李時秀。以兵曹言啓曰。明日雩祀壇親祭時。留陣則御將。率內外衛營入直軍結陣。出番軍兵。亦勿待令之意。一體分付事。命下矣。郊外經宿動駕時。闕內入直軍兵。全數出赴留陣。事涉疎虞。外營入直軍兵。則宮城各處把守及巡邏等節。亦有掣礙之端。內營入直軍。量宜除出赴陣。外營入直把守巡邏之節。自各其營參量替代事。分付何如。傳曰。允。
정조 6년
李時秀。又以訓鍊都監言啓曰。今五月二十二日。雩祀壇擧動時。內營入直軍。量宜除出赴陣。外營入直把手巡邏之節目。各其營參量替代事。自兵曹草記入啓矣。弘化門軍一百名內十五名。宮墻頹圮處把守。二十五名。各門分把。二十名留營。其餘四十名。金虎門軍一百名內二十二名。宮墻頹圮處把守。二十五名。各門分把。二十名留營。其餘三十三名。北營標下軍四十名內十名留營。其餘三十名。廣智營軍五十名內二十二名。宮墻頹圮處把守。其餘二十八名。南營馬軍五十名。以出番將官。各其率領。待標信出赴留陣營。廣智營軍赴陣代二十八名。南營軍赴陣代二十五名。以出番軍替代。把守及巡羅等節擧行。而還宮後。還爲替直之意。敢啓。傳曰。知道。
정조 6년
李時秀。以禁衛營言啓曰。今五月二十二日。雩祀壇擧動時。留陣則御將率內外營入直軍結陣。出番軍兵。亦勿待令之意。一體分付事。命下矣。貳極建陽銅龍等門。依近例。當爲各留十名。而郊外經宿擧動時。十名軍把守。事涉疎虞。各以二十名。除留元入直。將官率領仍把。西營入直軍四十名內。宮墻頹圮處把守軍十二名。及巡邏軍十五名。該將官領率仍把。新營入直騎士二十五人。京標下軍二十八名。鄕軍三十七名內。各除營直三名。千摠金道煥。騎士將李東植。把摠李宅永。哨官韓處中李在天。領赴御營廳留陣。而竝待標信擧行。還宮後還入直。環衛軍一哨。以出番鄕軍除出。哨官朴相一領。赴訓鍊都監陣。先詣信地之意。敢啓。傳曰。知道。
정조 6년
李時秀。以御營廳言啓曰。今五月二十二日。雩祀壇擧動時。外營入直把守巡邏之節。自各其營參量替代事。自兵曹草記矣。東營集春營入直軍一百九名內。宮墻把守軍三十四名。營直十名。集春門直四名竝仍留。其餘六十一名。各其將官率領。待標信赴陣。而旣有出番軍。亦勿待令之命。當夜宮墻外巡羅軍。就其該入直赴陣軍中。量宜除出。嚴飭定送之意。敢啓。傳曰。知道。
정조 6년
吏曹口傳政事。以鄭一祥爲典牲署提調。以朴聖泰爲掌樂院正。
정조 6년
注書李祖承病。代以馬思仁爲假注書。
정조 6년
行都承旨嚴璹隨駕宿。左承旨徐有防隨駕宿。右承旨趙時偉隨駕直。左副承旨金魯淳隨駕宿。右副承旨徐鼎修內閣進。同副承旨李時秀隨駕直。注書趙興鎭隨駕宿李祖承病。假注書馬思仁守宮直。事變假注書李顯道隨駕直。
정조 6년
上在雩祀壇。停常參經筵。
정조 6년
大駕詣雩祀壇入幕次後。奎章閣政院玉堂藥房朝廷二品以上六曹堂上口傳問安。答曰。知道。
정조 6년
李時秀。以吏曹言啓曰。今此雩祀壇祈雨祭親行時。協律郞。不可不備。掌樂院正未差之代。口傳備擬以入之意。敢啓。傳曰。知道。
정조 6년
趙時偉。以兵曹言啓曰。依下敎。隨駕禁軍及駕後禁軍與武藝別監。內吹螺赤。標下軍兵等處。蜜水分饋之意。敢啓。傳曰。知道。
정조 6년
趙時偉。以訓鍊都監言啓曰。依下敎。隨駕將校軍兵等處。蜜水解渴之意。敢啓。傳曰。知道。
정조 6년
趙時偉。以禁衛營言啓曰。依下敎。衛內本營槍劍軍及環衛軍兵等處。蜜水分饋之意。敢啓。傳曰。知道。
정조 6년
趙時偉。以訓鍊都監言啓曰。依下敎。挾輦把摠柳鎭豊汰去。中月刀次知旗牌官吳昌旭。降定別武士之意。敢啓。傳曰。知道。
정조 6년
行都承旨嚴璹藥院直。左承旨徐有防坐。右承旨趙時偉坐。左副承旨金魯淳坐直。右副承旨未差。同副承旨李時秀坐直。注書趙興鎭藥院直李祖承病。假注書馬思仁仕直。事變假注書李顯道仕。
정조 6년
傳于趙時偉曰。諸司預備。
정조 6년
傳于李時秀曰。守令多窠。政官牌招開政。
정조 6년
傳于李時秀曰。兩司無行公臺諫。當此求言之時。苟簡甚矣。在外及未肅拜人員。竝許遞。今日政。以在京無故人差出。
정조 6년
有政。吏批。行判書李命植牌不進。參判鄭一祥牌不進。參議沈念祖進。同副承旨李時秀進。
정조 6년
吏批啓曰。判書李命植。參判鄭一祥。竝牌招不進。小臣獨政未安。何以爲之。敢稟。傳曰。只出緊任。
정조 6년
以吳載純爲大司憲。趙英鎭爲大司諫。權洪宗藎爲掌令。李羽晉鄭在信爲持平。金夢華爲獻納。許晊爲正言。尹尙東爲副校理。李泰永爲副修撰。李身晦爲司諫。曺夏彬爲草溪郡守。崔烜爲正言。
정조 6년
兵批判書鄭好仁進參判蔡弘履病。參議金宇鎭病。參知柳誼入直進。左副承旨金魯淳進。
정조 6년
以李柱國爲訓鍊都正。李吉培爲宣傳官。柳光璧李益魯爲忠壯將。金翊休朴天行爲文兼。沈鳳淳閔廷桓爲訓鍊主簿。李衡弼爲晉州監牧官。權李穦宋銓單付副護軍。金履素柳綱李亮載李鼎揆單付副司直。鄭福煥單付副司果。田翊賢單付同知。金處漢金致晙單付僉知。
정조 6년
備忘記。俄下雨澤。殿庭所得。參以雲觀所報。測雨器水深。俱爲一寸有五分。而際見畿伯狀本。營下姑無所得云。豈或驟過故然乎。然則列邑之或得或不得。可以推知。目下得雨形止。使卽星火報來。不拘常格。續卽登聞事。回諭。此際又見兩南伯狀聞。祈雨祭連次設行爲說。今日雨澤。或有所得否。自廟堂一體措辭行會。向因十二日雨澤。有使之發關遍問之命。而兩南到付狀啓。或到或不到。傳關豈容淹滯至此。此後無或如前泛忽之意。廟堂知悉。另加察飭。
정조 6년
傳于李時秀曰。適因坐齋。公事淹滯。莫若近日。無論入啓未啓下或留院未啓下。甚爲夥然云。明日午後。諸承旨持各房公事入侍。
정조 6년
傳于李時秀曰。右副承旨聞有實𧏮。許遞。前望單子入之。
정조 6년
徐有防。以禮曹言啓曰。得雨間減膳事。命下矣。桑野之禱。靈應如響。一雨滂沱。三農慰滿。自明日。依例復舊封進之意。分付。何如。傳曰。俄得寸餘甘雨。慰滿三農。容有旣哉。然城闉之間。東西懸異。見畿伯狀本。則營下未沾點滴之澤云云。聞摘奸回告。則東郊優得鋤犁之水云云。諸路普洽。方此默祈。遽令復膳。殆近弛心。見今黝雲不解。雨意尙濃。俟得更霈。亟擧報謝之儀。徐陳復膳之請。實合事面。此草記。姑爲置之。
정조 6년
李時秀。以訓鍊都監言啓曰。依傳敎。挾輦把摠柳鎭豊仍任。中月刀次知旗牌官吳昌旭仍存。犯禁罪人本局軍士李厚根分揀之意。敢啓。傳曰。知道。
정조 6년
李時秀。以禁衛營言啓曰。依傳敎。本營槍劍把摠元綮鎭仍任。犯禁罪人軍士李聖才高道行金有福等分揀之意。敢啓。傳曰。知道。
정조 6년
李時秀。以御營廳言啓曰。依傳敎。犯禁罪人本廳軍士洪弼大等二名。分揀之意。敢啓。傳曰。知道。
정조 6년
徐有防。以奉常寺官員。以都提調提調意啓曰。東籍親耕田所種大麥。打作則所出爲五石十三斗之意。敢啓。傳曰。知道。
정조 6년
徐有防。以奉常寺官員。以都提調提調意啓曰。東籍親耕田所種少麥。今五月晦間。當爲成熟之意。敢啓。傳曰。攝刈。
정조 6년
李時秀。以義禁府言啓曰。禁府罪人中李奎緯李恒林。竝減死定配。朴師崙特爲定配。李彦儒亦爲定配事。命下矣。罪人李奎緯。全羅道求禮縣。李恒林。慶尙道居昌府。竝減死定配。朴師崙。平安道安州牧。李彦儒。咸鏡道明川府定配。而竝以傳敎內辭意。具罪目。依例發遣府書吏羅將。竝押送于各其配所。何如。傳曰。允。
정조 6년
金魯淳。以義禁府言啓曰。前宣傳官沈默之拿囚之意。敢啓。傳曰。知道。
정조 6년
李時秀。以義禁府言啓曰。保放罪人李儒敬等諸囚。今日內以草記。從重照律事。命下矣。李儒敬吳毅常南有寬沈公協等段。判付內。渠輩伊時雖皆新入之參下云。而身參廳會。目擊本事。謂以忘置。不卽自首。究厥情狀。萬萬痛駭。詐不以實。可謂準備之律。不可以方行疎決之政有所曲護。罪取考律文。則大明律對制上書詐不以實條有曰。凡對制及奏事上書。詐不以實者。杖一百徒三年。存留養親條有曰。凡犯罪祖父母父母老疾應侍。家無以次成丁者。若犯徒流收贖。存留養親。大典推斷條有曰。犯私罪杖一百以上之罪。決杖告身盡行追奪。先朝受敎內王府決杖者。代以金贖矣。李儒敬。杖一百收贖。告身盡行追奪。而其父年今七十。無兄弟獨身云。徒三年定配。以親年七十收贖。南有寬。杖一百收贖。告身盡行追奪。洪忠道鎭川縣長楊驛。徒三年定配。吳毅常。杖一百收贖。告身盡行追奪。黃海道平山府金巖驛。徒三年定配。沈公協。杖一百收贖。告身盡行追奪。黃海道金川郡興義驛。徒三年定配。而竝以判付內辭意。具罪目。依例發遣府羅將。押送于各其配所。何如。傳曰。各人等如有功議。各減一等。南有寬沈公協。與李儒敬吳毅常等。均有不卽自首之罪。而供仕之職任。孰疎孰近。況有寬公協。人皆謂多怯。尤不足深責。儒敬旣以親年不配。則宜有參恕之道。只吳毅常發配。南有寬沈公協。配則收贖。沈默之林泰遠等。方帶守令。使之當日內還官。萬一逗留。當摘發嚴處。以此申飭。可也。
정조 6년
金魯淳。以義禁府言啓曰。李儒敬。杖一百收贖。告身盡行追奪。徒三年定配。以親年七十收贖。南有寬。杖一百收贖。告身盡行追奪。洪忠道鎭川縣長楊驛。徒三年定配。吳毅常。杖一百收贖。告身盡行追奪。黃海道平山府金巖驛。徒三年定配。沈公協。杖一百收贖。告身盡行追奪。金川郡興義驛。徒三年定配事。照律草記批旨內。各人等。如有功議。各減一等。李儒敬。旣已親年不配。則宜有參恕之道。只以吳毅常發配。南有寬沈公協配則收贖事。命下矣。李儒敬十二代祖從生。敵愾功臣。南有寬七代祖截。平難功臣。沈公協十二代祖佐理功臣云。竝功減一等。告身盡行追奪。杖九十徒二年半竝收贖。吳毅常七代祖定邦。靖難原從功臣云。功減一等。杖九十收贖。告身盡行追奪。徒二年半定配之意。敢啓。傳曰。知道。
정조 6년
李時秀。以義禁府言啓曰。時囚罪人申韺崔孝達宋煥九等原情公事。判付內。以草記議處照律事。命下矣。申韺段。火田執卜。旣與元田有異。五十四結之定數徵稅。亦非渠自創始之事。則雖不可直歸之於漏結私用之科。到今現發之後。難免襲謬之罪。下輩幻弄之三十二結。亦未檢察。而其他見欺汰屬。得謗差任等事。俱極矇然。竝只以此照律。罪取考律文。則大明律不應爲條有曰。凡不應得爲而爲之。事理重者杖八十。名例。有曰二罪以上俱發罪各等者。從一科斷。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。申暎。從一科斷。杖八十收贖。奪告身三等放送。崔孝達段。富戶之納錢陞鄕。圖囑免役。誠一小民難支之弊。而居官三載。不思釐革之道。乃反身自犯之。曺漢之遽陞監官。宜致受賂之謗。薛兒之充定軍役。難逭違法之科。至於金應道之偸斫眞僞。旣未執贓。而滯繫凍獄。終至自劃之境。則不可以邂逅致斃。有所寬恕。且繡啓論列。亦甚明白。而今於淑問之下。欲爲分疏之計者。尤極無嚴。竝只以此照律。罪取考律文。則大明律不應爲條有曰。凡不應得爲而爲之。事理重者杖八十。制書有違條有曰。凡奉制書。有所施行而違者。杖一百。威逼人致死條有曰。凡因事威逼人致死者。杖一百。對制上書詐不以實條有曰。凡對制及奏事上書。詐不以實者。杖一百徒三年。名例。有曰。二罪以上俱發。以重者論。大典推斷條有曰。犯私罪杖一百以上。決杖。告身盡行追奪。先朝受敎內。王府決杖者。代以金贖矣。崔孝達。從重論杖一百收贖。告身盡行追奪。洪忠道稷山縣成歡驛。徒三年定配。宋煥九段。民籍虛錄田摠不足等事。旣是流來積弊。則雖不可全然歸罪於渠。而身爲守令。專事肥己。謂之均役。而創設新規。稱以公用。而賣鄕納錢者。俱極痛駭。其中五百五十兩。旣無歸屬。則難免私用之科。而至於勒施刑杖。脅令䝂碑。以爲眩惑防口之計者。究厥所爲。尤萬萬無狀。竝只以此照律。罪取考律文。則大明律制書有違條有曰。凡奉制書。有所施行而違者。杖一百。在官求索借貸人財物條有曰。凡監臨官吏。求索所部內財物者。計贓强者。准枉法論。枉法贓五十五貫。杖一百流三千里。大典濫刑條有曰。官吏濫刑者。杖一百徒三年。大明律見任官輒自立碑條有曰。凡見任官實無政跡。輒自立碑者。杖一百。名例。有曰。二罪以上俱發。以重者論。大典推斷條有曰。犯私罪杖一百以上之罪。決杖。告身盡行追奪。先朝受敎內王府決杖者。代以金贖矣。宋煥九。從重論。杖一百收贖。告身盡行追奪。全羅道鎭安縣。流三千里定配。而竝以議啓內辭意。具罪目。依例發遣府書吏羅將。押送于各其配所。何如。傳曰。允。如有功議。各減一等。
정조 6년
李時秀。以刑曹言啓曰。罪人徐祖修。一事再犯。情實罔赦。曾在先朝。已蒙減死之典。德金墜火情節。終涉䵝昧。泰山銀片偸竊。太不分明。竝減死定配。金重瑞所犯。與他尤甚。同罪皆已傅生減死。絶島限己身爲奴事。命下矣。罪人徐祖修。全羅道順天府。罪人奴泰山。平安道鐵山府。罪人奴德金。慶尙道昆陽郡。竝減死定配。罪人金重瑞。全羅道珍島郡金甲島。限己身爲奴定配。竝卽押送之意。敢啓。傳曰。知道。
정조 6년
李時秀。以刑曹言啓曰。保放罪人奴二福三福李熙采等。今日內決處事。命下矣。三福之於李性默。乃是奴主。而初旣慫慂姻屬。敢爲呈訴之擧。末又納供官庭。顯有揚訐之意。究厥罪犯。自有當律。而旣未輸情。遽擬置辟。或欠審愼之義。宜附末減之典。謹按續大典推斷條有曰。叛主奴婢。仍本役絶島定配。罪人奴三福。依此照律。慶尙道巨濟府定配。李熙采。稱以士子。主張誣告之民狀。肆然書給。專事搆捏者。論其情節。萬萬巧惡。至若二福。則憤其妻之被敺。與其弟而同謀。謂以洞中公議。敎誘民人。使之發告營邑者。各人招辭。狼藉難掩。大明律敎咬詞訟條有曰。爲人作詞狀誣告人者。與犯人同罪。又曰。敎誘人犯法者。與犯人同罪。大典罪犯准計條有曰。爲奴者。准杖一百流三千里。罪人李熙采及奴二福。擬此旁照施行。而二福則身旣非奴。弟又被謫。杖配竝收贖。李熙采。杖則收贖後。平安道龜城府定配所。竝卽押送之意。敢啓。傳曰。知道。
정조 6년
李時秀。以刑曹言啓曰。今日動駕時。衛外擊錚人等依近例除刑推捧供草記以入而事係四件者依先朝受敎竝放送之意。敢啓。傳曰。知道。
정조 6년
李時秀。以刑曹言啓曰。今日動駕時。慶尙道密陽居幼學朴明五。擊錚於衛外。故取考其原情。則曺可淵發軍。勒葬其亡兄於世居上堂村要害處。渠以新寓之人。敢作回賓作主之擧。肆然入葬。故其諸族。同聲共禁。則可淵。陰與閔始洙權檉等。出沒周章。使令拒門。刑吏中阻。使不得呈訴。可淵則夜開官門。獨入白活。捉囚其門長。初令鄕任。再令面任。特使勒葬。葬後十餘日。官司摘奸。使之落訟。今春爲營其母葬。占山於上堂村完葬矣。可淵稱以新寓村外案對沖。倡率曺東運鄭光駿等五十餘人。私自掘塚。旣曳且轉。其妻初見掘塚之變。抱憤身死。且其兄弟奔訴官門。反被濫杖。刦捧侤音。揆以前後之相反。可見扶抑之實狀云矣。果如原情內辭緣。則該邑處決。殊極怪訝。渠所稱冤勢。所必至。而係是山訟。令漢城府稟處。何如。傳曰。允。
정조 6년
李時秀。以刑曹言啓曰。今日動駕時。京畿水原居金逸尙。擊錚於衛外。故取考其原情。則遭其父喪。葬於渠之耕食田庫矣。水原居士人李宗赫曾祖父母墳山。在於其父墳之上。而中間有一高崗。坐立俱不目覩。南陽居士人申啓澤。以李宗赫之外家。其祖與父。偸葬於宗赫墳山階砌之下。鄭起淳。不知何來人。而與申啓澤。作隣居生。亦以其父。偸葬於宗赫之墳山左麓。而自其父墳。或九十餘步或一百十步之外。而三人之墳山。與其父墳論之。則於法於理。不必禁葬之地也。反生荷杖之計。誣訴於南陽官。謂以犯葬於士夫墳山。着枷嚴囚。今月二十日內掘移之意。退定放釋。還家之際。申鄭二人。率其子姪。結縛立於其父墳側。刼掘其父塚。使之轉展於荒原云矣。李宗燁等之恃强。至於掘塚露棺。至於棄野者。事極痛駭。而係是山訟。令漢城府稟處。何如。傳曰。允。
정조 6년
李時秀。以刑曹言啓曰。今日動駕時。洪忠道公山居田耕雲。擊錚於衛外。故取考其原情。則其父藁葬於所居村邊者。于今二十一年。始得一地於所居本面。完葬次始役。則洞內居金仁梅。稱以逼近先山。百般沮戲。故呈訴本官。自官尺量後。以不當禁之意。捧侤音。則仁梅憤其落訟。締結西原居朴趾默兩班。使不得完葬。故又呈本官。尺量遠近。爲七百七十八尺。本官分付入葬無礙云。故亦爲始役。一邊移柩。而朴趾默及其六寸三四人。率其奴子六十餘名。毁出其父殯。盡燒其結裹。轉棺三十九步。趾默不有國法。不遵官令。私自轉棺之罪。繩以法典。近八百步越人塚禁葬。旣是法外。乞令入葬云矣。係是山訟。令漢城府稟處。何如。傳曰。允。
정조 6년
李時秀。以刑曹言啓曰。今日動駕時。洪忠道德山居申漢福。擊錚於衛外。故取考其原情。則其子世雄。以本縣所在宮房折受元結次知舍音。依戶曹定式。除船馬價上納。則其時宮任朴道協。以聖國之妻甥。稱以本房無船馬價除給之事。流伊徵捧米爲九十四石零。錢爲九十四兩零。故丙申年。來見道協。還推錢米。則道協依數備給事懇乞。故其子還歸之路。得病致死矣。昨年正月。渠來訴京兆。道協照律定配。加徵錢米推出。而郞廳分付曰。堂上分付內。汝子伸雪。則無捧給之事。而自官屬公。只給十五兩路資。故更呈所志。則郞廳捉去渠之食主人。分付曰。此老漢。何故留接乎。偕往渡江後來告。而若不然則定配云。故又呈備局。則題辭內屬公之說。萬萬怪訝。嚴査枚報事。據自本府。又爲出給四十兩錢。而此外無出給之事。脅捧侤音。故今二月。欲爲擊錚。則聞其天聽之奇。捉囚典獄七日。幸蒙得放矣。八十垂死之人。不得已下去。而受者不見處。暗捧納者之錢。稱以屬公。不爲出給。安有如許無法之事哉。下燭情由。斯速出給云矣。事非四件。而冒濫登聞猥越之罪。自臣曹照律勘處。而至於本事委折。儘如原情。則其所稱冤。不無所據。而事關京兆。有難替治。令本府各別詳査決處。何如。傳曰。誠如所訴。事極駭怪。自卿曹。嚴覈以聞。可也。
정조 6년
李時秀。以刑曹言啓曰。今日動駕時。京畿南陽居朴必三。擊錚於衛外。故取考其原情。則其母墳在於本邑。而同邑居名不知洪姓兩班。不有法意。蔑視村氓之殘弱。偸葬其父於其母墳腦後十步之地。故呈訴本官。少不動念。萬無掘移之勢云矣。事係山訟。令漢城府稟處。何如。傳曰。允。
정조 6년
李時秀。以刑曹言啓曰。今日動駕時。咸鏡道永興居民林泰昌等。擊錚於衛外。故取考其原情。則以本邑軍丁耳牟還。交濟倉秋牟還四條民弊。有所條列。而軍丁則有民小軍多之里。有民多軍小之里。有一身疊役者。有有名無人者。別遣按覈使。計其民戶軍額。各社各里。平均分定。耳麥還則元非土産之穀。而每戶所納。幾至三十餘石。故賣牛賣田。貿取他邑。乞令道臣。從市直作錢上納。不然則以土産穀代捧。交濟倉穀。則昔者散置各倉。當其移運他道之時。輸納海倉矣。中年新設交濟倉。年年以改色。分給戶民。故耳麥還晩穀還之外。又有交濟倉科外之還。此則依舊例散置各倉。限五年一改色。若有緩急。輸納海倉。秋牟還則夏捧秋給者。乃爲種子。而還納之際。春牟混雜。秋來受出。無一顆種子者。至有民間不願之謠。亦以精實穀代捧。不然則作錢以納云矣。其所條陳。雖係民隱。旣非四件而敢爲登聞者。極涉猥越。自臣曹。依律勘處。所陳四條。係是民瘼。而外邑事情。亦難詳知。令本道。從長釐革之意。分付。何如。傳曰。允。
정조 6년
李時秀。以刑曹言啓曰。今日動駕時。西江居金召史。擊錚於衛外。故取考其原情。則其夫朴尙必。素非沙工。本以冶匠。去庚子九月分。甘聽同里居船主李厚赫之言。假稱沙工。下去統營綾州。元上納米太竝一千四百十六石及船價浮費。合爲一千九百餘石內。除船價與各處雜費。實一千六百石。其夫裝載上來。到舒川界。猝遇惡風。仍爲覆沒於大洋中。而以一時甘聽李厚赫之敎誘。橫罹死地。洽滿周年。養獄無路。乞令速査處決云矣。其夫尙必。以致敗綾州稅穀。方囚全州營獄。偸食之事。曾已取服。故敗之跡。姑未輸款。道臣旣請一律嚴覈。方待用刑。則敢以速決之說。有此猥越之擧。所當各別科斷。而係是爲夫訟冤。論罪安徐。原情內辭緣置之。何如。傳曰。允。
정조 6년
李時秀。以刑曹言啓曰。今日動駕時。洪忠道沔川居幼學李善言。擊錚於衛外。故取考其原情。則渠娶士人朴聖鳳女。生子女居生者有年。而接隣居趙元信。喪其父母。殯于庭畔。使其寡妹。誘引朴女。奸于殯所。踪蹤綻露之後。逃去水原。故呼訴水原。元信及朴女。移囚於本郡獄。竝爲逃走。行關八道。搜捕竝絞。又治元信寡妹淫賊之罪云矣。原情旣甚褻慢。上聞尤極猥濫。事當置之。而旣曰士族之女。至於淫奔。且以居憂之人。有此奸犯。旣亂風化。又係一律。不可以非四件。竝與本事而勿施。令本道道臣各別窺捕。詳加査覈。啓聞後。稟處之意分付。李善言猥越之罪。自臣曹考律科治。何如。傳曰。允。
정조 6년
李時秀。以刑曹言啓曰。今日動駕時。全羅道靈光居林弘信。擊錚於衛外。故取考其原情。則其族人林萬昌萬億兄弟等。性本悍惡。欲奪宗家之業。上年四月。萬昌兄弟橫奪起耕於其家後垈田。故其弟弘喆。據理禁耕。則萬昌兄弟。亂刺弘喆。腸胃露出。其母驚惶往哭。則萬昌兄弟。刺其老母。重傷四處。行兇時。姪子又爲落井冤死。故奔告營邑嚴囚矣。同年七月。自營門保放。而其母四處被刺劍毒遍身。其弟臟曲露出。腹部腐爛。今年三月。母與弟飮恨繼亡。故呈于本官。則已過辜限。不爲聽理。法文辜限。以閑漫相鬪論之。而其母與弟被刃刺痛。因而未起。則乃是不共天之讎。而本官怯於渠等之呼龥天聽。相議營門。萬昌兄弟。定配於同道隣邑。以此塞責。不爲如法處之。行關本道。成獄復讎云矣。若如原情內辭緣。則弘喆母子之被刺殞命。萬昌兄弟之同惡行凶。事極獰頑。聞甚驚慘。而但一年被刺。遂以傷斃。兩人傡命。竟不成獄。揆以事理。全不近似。其所稱冤。亦難準信。分付該道道臣。各別詳査啓聞後。稟處。何如。傳曰。允。
정조 6년
李時秀。以刑曹言啓曰。今日動駕時。西江居金召史。擊錚於衛外。故取考其原情。則其夫張遂民。謫居寧海。于今五年。而其母今年八十二歲。無他子女。惟依遂民一身。而遂民戊戌年嶺東諸邑漁箭定稅時。未嘗有一文受食之狀。已白於本道査實之時。特令放釋。相見老母云矣。其夫遂民。身爲裨將。稱以摘奸。勒定稅錢。橫侵漁戶。徵斂幾至七百金餘。定配不過四五年所。而上言防啓未及數月。衛外呼龥。若是猥越。究厥情狀。極爲痛駭。原情勿施。何如。傳曰。欲伸此女之訴。無以謝嶺東海氓之冤。事屬爲夫。雖不嚴處。原情依草記勿施。可也。
정조 6년
李時秀。以刑曹言啓曰。今日動駕時。西部居金召史。擊錚於衛外。故取考其原情。則以爲。其母居在社洞。而李都正査頓趙進士家十七歲婢子。持其上典髢髮。過去街上。見失於人叢中。謂以其母奪去。呈狀捕廳。初旣白放。旋又捉囚。至於誣招遲晩之境。更請嚴査。俾免橫死云矣。爲母訟冤。雖係四件。而本事旣屬鄙瑣。且其原情末端。書以右捕廳處分。乃以欲呈捕廳之文狀。肆然進呈於衛外者。究厥所爲。誠極駭然。原情勿施。自臣曹考律嚴處。何如。傳曰。允。無識女人。不足深責。參酌放送。
정조 6년
李時秀。以刑曹言啓曰。今日動駕時。北部延曙居張履元。擊錚於衛外。故取考其原情。則其父孝彦。以延曙驛畓買得禾利之白地見失。干瀆天聽。至以猥濫上言。罪至徒配。以身代配。使其父生渡浿水云矣。馬位私買。旣有當律。上言冒濫。尤極痛駭。編配之典。於渠亦幸。代配之請。其習切惡。原情置之。何如。傳曰。允。編配足懲猥濫。張孝彦放送。
정조 6년
李時秀。以刑曹言啓曰。今日動駕時。慶尙道泗川居良女沈召史。擊錚於衛外。故取考其原情。則其夫李益龍。丙申年隣里居洪範周來言。官長多行不法。而御史今方來到云。欲呈議送。狀草構出。而無可書者。爲我書給云。故拘於顔面。果爲書給矣。範周呈議送於御史。則縣監金命埏罷黜矣。庚子年。其夫以書給範周議送一端。至及於圖罷官長之科。定配於洪原縣。特下處分云矣。考見徒流案中益龍罪目。則身爲下吏。構陷土主。又爲誣呈於京司。自致奸狀之綻露云。究厥所犯。流配亦幸。乃敢變幻事實。如是登聞。極爲痛駭。不可以事係四件。而有所原恕。原情勿施。其罪自臣曹考律勘處。何如。傳曰。伊時發配委折。發關問于該監司。從後稟處。擊錚女人放送。
정조 6년
李時秀。以刑曹言啓曰。今日動駕時。西部居童蒙李快孫。擊錚於衛外。故取考其原情。則其父景漢。以倭譯貿銅未收事。戊戌年。與洪愼擇金錫衡等。同被定配之律。而其父景漢。定配於康津薪智島。今已五年。其時同罪人。旣蒙量移之恩。則其父之尙在絶島。萬萬冤迫。令該曹一依洪愼擇等例。均霑雨露之澤云矣。洪金兩漢之當初減等。旣計分數。則景漢。萬金之只被定配。於渠亦幸。而敢生僥倖之計。乃縱其十許歲子。連龥於數月之間者。情狀極爲痛惡。原情勿施。何如。傳曰。允。
정조 6년
禁府啓目。橫城前縣監崔孝達原情云云。傳旨問目內辭緣。徒事漫漶。泛稱遲晩。論其罪狀。極爲痛駭。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。應道之致死。縱云邂逅。諸般罪目。亦皆張皇分疏。究厥所爲。極其駭痛。所當更加嚴問。期於得情。而錄囚之日。疎決是急。依他囚。以草記議處照律爲良如敎。